Det britiske medie Daily Mail har været på besøg i det danske asylcenter Sandholmlejren i Nordsjælland, og er bestemt ikke imponerede over, hvad de har oplevet.

'Mord, voldtægt og knivangreb: Inden for hos Danmarks »tre-stjernede fængsel for radikaliserede muslimer«, hvor en ISIS-fanatiker stak en politimand ned'.

Sådan lyder overskriften, der starter Daily Mails reportage fra det danske asylcenter, hvis forhold virker nærmest direkte rystende på det britiske medie, som har talt med flere asylansøgere i Sandholmlejren.

Kriminalitetsbefængt 'fængsel'

Daily Mail fortæller blandt andet, hvordan asylcenteret er præget af ekstremt voldelige forhold, og fortæller hvordan beboerne må overleve for 895 kr. om måneden.

'Velkommen til Danmarks største asylcenter: et kriminalitetsbefængt 'fængsel' hvor uskyldige familier er fanget boende sammen med voldelige, unge men i flere år - tvunget til at overleve for 895 kr. om måneden, som de får fra staten, mens de venter på at finde ud af, om de vil blive den næste person, der bliver stukket ned, voldtaget eller overfaldet,' skriver Daily Mail om det danske asylcenter.

Artiklen fortsætter under billedet

Sådan så overskriften ud efter Daily Mail havde været på besøg i et dansk asylcenter Vis mere Sådan så overskriften ud efter Daily Mail havde været på besøg i et dansk asylcenter

Mediet har blandt andet talt med asylansøger Akram Kawas, som egentlig hellere ville have været til Norge eller Frankrig, men fordi han skulle besøge sin bror i Danmark, blev han tilbageholdt af danske myndigheder i Padborg. Akram Kawas føler sig ikke tryg i Sandholmlejren, men betegner forholdene som hotellignende.

»Det er som et tre-stjernet hotel at bo her, men det er ikke rigtigt sikkert. Der er mange skøre mennesker, mennesker du skal holde dig fra,« siger han til Daily Mail.

Vold og trusler

En anden asylansøger, der udtaler sig til det britiske medie, er 25-årige Mahmoud Shalfo fra Syrien, som er blevet overfaldet i lejren.

»Jeg blev truet for et par uger siden. Et bandemedlem spurgte, om jeg havde en lighter, og da jeg sagde til ham, at jeg ikke ryger, trak han en kniv og sagde, at jeg skulle skaffe ham en,« fortæller Mahmoud Shalfo, som fortæller, at han løb, for han vil ikke slås og have problemer - men han føler sig ikke sikker i den danske lejr.

Udover beretningerne fra de unge mænd, fortæller Daily Mail også om flere af de voldelige hændelser, der har fundet sted i Sandholmlejren inden for de seneste år. Mediet nævner blandt andet den afghanske mand, der i 2010 blev slået ihjel i Sandholmlejren, ligesom de nævner en episode sidste år, hvor en dansk politimand blev stukket ned i lejren.

Daily Mail opridser i en 'voldelig tidslinje' flere episoder, som har fundet sted de seneste to år. Mediet nævner desuden, hvordan Danmark har taget meget få asylansøgere i år i forhold til andre vestlige lande.

Det britiske medie har også lavet en video, hvor de viser rundt i det danske asylcenter.